《次韵余太常观国招抚江南航海至新会八首 其三》
元代·罗蒙正

鸿濛气接泬㵳天，夷獠争迎汉使船。骇浪千重行处雪，齐州九点望中烟。

神游太乙仙藜外，身在灵生海市边。玉署词华君独步，声名知不愧卢前。

作者简介：广州新会人，字希吕。博学强记。弱冠从罗斗明学诗，有名于时。檄为高州学正，后以荐授南恩州教授，州判吴元良欲用为幕官，力辞不就。有《希吕集》。